बीबीसी को दिए एक ख़ास साक्षात्कार में ब्लेयर ने कहा कि 9/11 हमले बाद उनके सामने एक ऐसा प्रश्न आया जब उन्हें यह तय करना था कि क्या एक यात्री विमान को मार गिराया जाए. ऐसा मौका इसलिए आया क्योंकि विमान का संपर्क अचानक एयर ट्राफिक कंट्रोल से कट गया था.पूर्व प्रधानमंत्री ने उन क्षणों को याद करते हुए  कहा कि वो बहुत ही डरावने क्षण थे.पूर्व ब्रितानी प्रधानमंत्री ने कहा, "मैं उस निर्णय को टाल रहा था जब तक संभव हो. मैंने वो ख़तरा मोल लिया और उस विमान को नहीं गिराया गया."ब्लेयर ने कहा, "हम उस क्षण  के बहुत ही नज़दीक थे जब हमें यह तय करना था कि क्या इस हवाई जहाज़ को गिरा दिया जाए. इस काम के लिए लड़ाकू विमान  को तैयार कर लिया गया था. मैं सीधे उस अधिकारी से बात कर रहा था जो इस अभियान का संचालन कर रहा था."ब्लेयर यह कह कर चुप हो गए कि अगर उसे गिराने के बाद पता लगता कि वो जहाज़ ख़तरनाक नहीं था तो क्या होता.ब्लेयर ने कहा कि चरमपंथ से  युद्ध में ओसामा की मौत एक बहुत ही महत्वपूर्ण बात है. उन्होंने माना कि चरमपंथी खतरे को समाप्त नहीं किया जा सका है लेकिन कई बड़े चरमपंथी नेता या तो मारे गए हैं या पकड़े गए हैं.ब्लेयर ने कहा, "ओसामा की  मौत अल क़ायदा के लिए एक बड़ा मनोवैज्ञानिक झटका है. हालाँकि अभी भी ऐसे लोग हैं जो अल क़ायदा के तौर तरीकों पर भले ही भरोसा न रखते हों लेकिन जो कुछ हुआ उसके पीछे अल क़यदा की राय को ज़रूर मानते हैं."कई सालों तक ब्रिटेन के प्रधानमंत्री रहने वाले ब्लेयर के अनुसार अमरीका पर दुनिया को बदल देने वाले चरमपंथी हमले के बाद दुनिया ने चरमपंथी हमलों के खतरे से निपटना सीखा है. उनका कहना है कि दुनिया आज पहले से एक सुरक्षित जगह है.